જર્મન સ્કોલર એન્ડ્રીસ ફેબર કૈઝરના પુસ્તકમાં ઈશુને વધ સ્તંભે ચઢાવાયા પછીની ઘટનાનું વર્ણન આ રીતે છે : વધ સ્તંભની સજાના અમલ પછી ઇસુના ઘા રુઝાવા લાગ્યા. તેમને મુક્ત કરાયા એટલે તેમની માતા મેરી તથા પટ શિષ્ય થોમસ સાથે તેઓ જેરુસલેમની પૂર્વે પ્રયાણ કરી ગયા. બાઈબલમાં ઇસુ ખ્રિસ્તના જીવનનાં ૧૨થી ૨૯ વર્ષ સુધીના જીવનનો ઉલ્લેખ નથી. વિદ્વાનોનું માનવું છે કે આ વરસો દરમિયાન ઇસુ ભારતમાં આવીને વસ્યા હતા. કાશ્મીરમાં સ્થાયી થયા અને આમરણ ત્યાં જ વસવાટ કર્યો હતો. આજેય શ્રીનગરમાં રૌઝાબેલ નામે ઓળખાતી તેમની કબર ખાન્યાર વિસ્તારમાં છે. ઇન્ટરનેશનલ કોર્ટ ઓફ જસ્ટિસના ન્યાયાધીશ સર મોહમંદ જફરુલ્લાહ ખાને પણ ૧૯૬૭માં નિવેદન કરેલું કે જિસસે તેમની અંતિમ પળો કાશ્મીરમાં જ વિતાવી હતી અને રૌઝાબેલની કબરમાં જ તેમની દફનવિધિ થઈ હતી. જર્મન લેખક કૈઝરે લખેલાં પુસ્તક ‘જિસસ ડાઈડ ઇન કાશ્મીર’ (ઇસુ કાશ્મીરમાં અવસાન પામ્યાં)માં એવું પણ લખ્યું છે કે જેરુસલેમની પૂર્વે પ્રયાણ કરી ગયેલાં ઇસુ, તેમની માતા અને થોમસ રણ વિસ્તાર અને ખડકાળ પ્રદેશની કઠણાઈ ભરેલી યાત્રા કરતાં હતા ત્યારે માર્ગમાં જ હાડમારીથી લોથપોથ થઈ ગયેલાં મધર મેરી રાવલપિંડીથી શ્રીનગર જવાનાં માર્ગમાં મૃત્યુ પામ્યા. આજેય આ સ્થળ ‘મરી’ના નામે ઓળખાય છે. ગઈ સદીમાં અંત સુધી તો તેનો ઉચ્ચાર પણ ‘મેરી’ જ થતો હતો. પટશિષ્ય થોમસે દક્ષિણ ભારતમાં ઇસુના ઉપદેશનો પ્રચાર કરવામાં જીવન સમર્પણ કરી દીધું. પરંતુ જિસસ તો કાશ્મીરમાં જ સ્થાયી થયા હતા. (સાભાર : ભાલચંદ્ર જાની, ગુજરાત સમાચાર)